Chunradus, benignitate Dei Vermeriensis comes. Cum pro necessitatibus servorum Dei et amore divini cultus, aliquid de facultatibus nostris impertimur, inde nos ab omnipotenti Deo ampliorem mercedem recepturos fideliter credimus. Idcirco noverit omnium fidelium, tam presentium quam futurorum, industria, quod pro amore domnæ Columbæ martyris Christi, et pro nostra salute, et ut simus participes beatitudinis æternæ, dedimus et contulimus in perpetuam eleemosynam ecclesiæ prædictæ domnæ Columbæ Senonensis, villam quæ dicitur Piredus, cum omnibus adjacentiis, justitia et integritate ad se pertinentibus, et omne jus quod habere poteram in dicto loco, sicut continetur in donatione nobis facta a gloriosissimo rege Karolo imperatore augusto. Hanc autem donationem laudaverunt hæredes nostri, Guilo et Garinno comites. Et ne varietate temporum præsens charta evanescat, manu propria eam inscripsimus et sigillo nostro muniri fecimus. Datum apud Senonas, anno XXXIX regni gloriosissimi Karoli imperatoris in Francia, et imperii ejus III, XVII kalendis augusti.